CELEX: 62020TN0444
Language: el
Date: 2020-07-08 00:00:00
Title: Υπόθεση T-444/20: Προσφυγή της 8ης Ιουλίου 2020 — Société générale κ.λπ. κατά ΕΣΕ

14.9.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 304/14
            
         
      Προσφυγή της 8ης Ιουλίου 2020 — Société générale κ.λπ. κατά ΕΣΕ
      (Υπόθεση T-444/20)
      (2020/C 304/16)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσες: Société générale (Παρίσι, Γαλλία), Crédit du Nord (Lille, Γαλλία), SG Option Europe (Puteaux, Γαλλία) (εκπρόσωποι: A. Gosset-Grainville, M. Trabucchi και M. Dalon, δικηγόροι)
      
         Καθού: Ενιαίο Συμβούλιο Εξυγίανσης
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  δυνάμει του άρθρου 263 ΣΛΕΕ, να ακυρώσει την απόφαση υπ’ αριθ. SRB/ES/2020/24 για τον υπολογισμό των οφειλόμενων για το έτος 2020 εκ των προτέρων συνεισφορών προς το Ενιαίο Ταμείο Εξυγίανσης κατά το μέρος που αφορά τις προσφεύγουσες·
               
            
                  —
               
               
                  δυνάμει του άρθρου 277 ΣΛΕΕ, να κηρύξει μη εφαρμοστέες τις ακόλουθες διατάξεις του κανονισμού ΕΜΕ, του εκτελεστικού κανονισμού και του κατ’ εξουσιοδότηση κανονισμού:
                  
                              —
                           
                           
                              τα άρθρα 69, παράγραφος 1, 69, παράγραφος 2, 70, παράγραφος 1, και 70, παράγραφος 2, στοιχεία α' και β', του κανονισμού ΕΜΕ·
                           
                        
                              —
                           
                           
                              τα άρθρα 4, παράγραφος 2, 6 και 7 καθώς και το παράρτημα I του κατ’ εξουσιοδότηση κανονισμού·
                           
                        
                              —
                           
                           
                              το άρθρο 4 του εκτελεστικού κανονισμού·
                           
                        
            
                  —
               
               
                  να καταδικάσει το καθού στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τέσσερις λόγους.
      
                  1.
               
               
                  Με τον πρώτο λόγο προβάλλεται παραβίαση της αρχής της ίσης μεταχείριση, καθόσον οι μέθοδοι υπολογισμού των εκ των προτέρων συνεισφορών προς το Ενιαίο Ταμείο Εξυγίανσης (SRF) που προβλέπονται από τον κανονισμό ΕΜΕ και από τον κατ’ εξουσιοδότηση κανονισμό δεν αντικατοπτρίζουν ούτε το πραγματικό μέγεθος ούτε τον πραγματικό κίνδυνο των ιδρυμάτων.
               
            
                  2.
               
               
                  Με τον δεύτερο λόγο προβάλλεται παραβίαση της αρχής της αναλογικότητας, καθότι ο μηχανισμός εκ των προτέρων συνεισφορών στο ΕΣΕ που προβλέπεται από τον κανονισμό ΕΜΕ και από τον κατ’ εξουσιοδότηση κανονισμό βασίζεται σε εκτίμηση που αυξάνει τεχνητά το προφίλ κινδύνου μεγάλων γαλλικών ιδρυμάτων, όπως οι προσφεύγουσες, και συνεπώς συνεπάγεται ποσό συνεισφοράς που είναι δυσανάλογα υψηλό σε σχέση με τον κίνδυνο που πραγματικά υφίσταται για τα ίδια αυτά ιδρύματα.
               
            
                  3.
               
               
                  Με τον τρίτο λόγο προβάλλεται παραβίαση της αρχής της ασφάλειας δικαίου, καθότι ο υπολογισμός του ποσού των εκ των προτέρων συνεισφορών που καθορίστηκε με τον κανονισμό ΕΜΕ, με τον κατ’ εξουσιοδότηση κανονισμό και με τον εκτελεστικό κανονισμό, αφενός, δεν μπορούσε να προβλεφθεί με επαρκή ακρίβεια και, αφετέρου, τελούσε σε συνάρτηση όχι τόσο με τη συγκεκριμένη κατάσταση και το ίδιο το προφίλ κινδύνου του ιδρύματος, όσο με την κατάστασή του σε σχέση με τα άλλα ιδρύματα που συνεισφέρουν. Τέλος, οι προσφεύγουσες θεωρούν ότι η Επιτροπή δεν θα έπρεπε να είναι υπεύθυνη για τον προσδιορισμό δεικτών κινδύνου στο πλαίσιο του κατ’ εξουσιοδότηση κανονισμού, στο βαθμό που αυτά τα κριτήρια επιτελούν πραγματική και αποφασιστική λειτουργία κατά τον καθορισμό των ποσών της συνεισφοράς (άρθρο 290 ΣΛΕΕ).
               
            
                  4.
               
               
                  Με τον τέταρτο λόγο προβάλλεται παραβίαση της αρχής της χρηστής διοικήσεως καθόσον, για τον υπολογισμό της εξαρτώμενης από τον κίνδυνο μεταβλητής, το ΕΣΕ δεν εφάρμοσε όλα τα κριτήρια κινδύνου που προβλέπονται από τον κατ’ εξουσιοδότηση κανονισμό. Οι προσφεύγουσες θεωρούν ότι η προσβαλλόμενη απόφαση δεν περιέχει άλλωστε επαρκώς σαφή και πλήρη στοιχεία ούτως ώστε να είναι αυτές σε θέση να υπολογίσουν εκ νέου το οφειλόμενο ποσό της συνεισφοράς, κάτι που συνεπάγεται επίσης παράβαση του άρθρου 296 ΣΛΕΕ.